ข่าวลบรุมหุ้น9ก.พ.ร่วง13.64 จุด
ตลาดหุ้นไทย ขาดข่าวบวกกระตุ้น ปกคลุมด้วยข่าวร้ายรอบด้านทั้งการเมืองภายในประเทศและต่างประเทศ ฉุดดัชนีตลาดปิดร่วง 13.64 จุด
9 ก.พ. 2554

ตลาดหุ้นไทย ขาดข่าวบวกกระตุ้น ปกคลุมด้วยข่าวร้ายรอบด้านทั้งการเมืองภายในประเทศและต่างประเทศ ฉุดดัชนีตลาดปิดร่วง 13.64 จุด
การซื้อขายหุ้นตลอดทั้งวันนี้ อยู่ในทิศทางลงตลอดทั้งวัน โดยเฉพาะช่วงบ่ายมีแรงขายในหุ้นขนาดใหญ่ออกมา ฉุดดัชนีลงต่ำสุด 968.93 จุด ลดลง 14.6 จุด ก่อนจะเด้งเล็กน้อยปิดที่ 969.89 จุด ลดลง 13.64 จุด หรรือ 1.39 % มูลค่าซื้อขาย 
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บริษัทหลักทรัพย์ ไทยพาณิชย์ กล่าวว่า ความกังวลของตลาดยังเป็นเรื่องเงินเฟ้อของภูมิภาคเอเซีย ที่ส่งผลไปถึงการขึ้นดอกเบี้ย ทำให้ตลาดหุ้นเอเซียและไทย ปรับตัวลงแรงในวันนี้ นอกจากนี้การเมืองในประเทศ โดยเฉพาะการออกพ.ร.บ.ความมั่นคงที่มีผลบังคับใช้วันแรก 7 เขตในกรุงเทพ มองว่าการเมืองมีความเสี่ยงมากขึ้น ส่งผลให้ต่างชาติขายหุ้นออกต่อเนื่อง
"ตลาดหุ้นยังมีความเสี่ยงสูงขึ้นจากปัจจัยการเมืองในประเทศ เป็นเหตุให้ต่างชาติขายหุ้นลดความเสี่ยง และตลาดเข้าช่วงขาลงช่วงสั้น"
สำหรับทิศทางตลาดวันพรุ่งนี้ ( 10 ก.พ.) นายสุกิจ กล่าวว่า ตลาดยังเป็นขาลงต่อเนื่องแต่ไม่น่าลงแรงเหมือนวันนี้ ดัชนีมีแนวรับที่ 960 จุด และแนวต้าน 980 จุด 
หลักทรัพย์ที่มีมูลค่าซื้อขายสูงสุด 5 อันดับแรกคือ 
1. PTT   มูลค่าซื้อขาย 2,152.11 ล้านบาท  ปิด 330 บาท ลดลง 7 บาท 
2. BANPU  มูลค่าซื้อขาย 1,902.61  ล้านบาท ปิด 722 บาท ลดลง 18 บาท 
3. TOP        มูลค่าซื้อขาย 1,605.84 ล้านบาท ปิด 71.25 บาท ลดลง 1.75 บาท 
4. KBANK  มูลค่าซื้อขาย 1,212.70 ล้านบาท ปิด 108 บาท ลดลง 3.50 บาท
5. PTTEP มูลค่าซื้อขาย 1,193.54 ล้านบาท ปิด 172 บาท ลดลง 2.50 บาท